С началото на Втората световна война „Дюнкерк“ и „Страсбург“ заедно с корабите на британския Кралски флот охраняват морските пътища в Атлантика от немските рейдери. След капитулацията на Франция линкорите се намират в Мерс ел-Кебир. Британците се опасяват, че новите френски кораби могат да се окажат в ръцете на нацистка Германия или Италия, което би променило баланса на силите на Средиземно море. Към Мерс ел-Кебир е изпратена силна британска ескадра с ултиматум. Опитът да се принудят французите да отидат в контролирани от съюзниците пристанища или да потопят корабите е неуспешен и британците откриват огън по намиращите се в порта кораби на Френския флот. „Страсбург“ пробива блокадата и достига Тулон. „Дюнкерк“ не успява да се промъкне, повреден е от артилерийски огън и засяда на грунта, но след ремонт също е преведен в Тулон. Там през ноември 1942 г. двата линкора са потопени от екипажите си, за да се избегне пленяването им от немците.